runetrust/blame-folketinget-dk huggingface dataset:
Kim Edberg Andersen (DD), 2024-04-05:
Tak for det.
Vi har fundet synderen bag, at den her regering siger alle de rigtige ting.
Jeg tror faktisk på de ordførere, der har sagt det; jeg kender dem og taler med dem tit.
Jeg tror faktisk, at de alle sammen inklusive statsministeren faktisk mener det, de siger på talerstolen.
Moderaterne holder en tale, hvor de siger, at de vil have multikulturelle samfund, og det er Moderaternes formand, der skal udpege den her ambassadør for at kigge på konventionerne, hvilket heller ikke er sket.
Så velkommen på talerstolen, vil jeg sige til ordføreren for Moderaterne, for er det i virkeligheden ikke Moderaterne, der er grunden til, at Danmark ikke har lavet de stramninger, der er nødvendige ?
Vi ved det alle sammen.
Der er bare ingen, der siger det højt.
Vil Moderaterne ikke bare anerkende, at det simpelt hen er Moderaterne, som med stor glæde har sat foden på bremsen og sørget for, at vi ikke gør noget ved alle de problemstillinger, som andre ordførere rent faktuelt har fremvist med islamisering og antisemitisme?
Mohammad Rona (M), 2024-04-05:
Jeg forstod det ikke rigtig; jeg ved ikke, om der var et spørgsmål i det der.
Det er sådan set vigtigt for mig at sige, at vores udlændingepolitik står på tre ben.
Det ene er udlændingeloven, det andet er international arbejdskraft, og det sidste ben er vores værdipolitik, altså det, vi faktisk primært har talt om i dag.
Det står hverken på vores hjemmeside eller fremgår af nogen af mine udtalelser, at vi aldrig nogen sinde vil være med til at stramme noget, hvis der var behov for det.
Det gør det ikke, og hvis ordføreren kan finde det nogen steder, må ordføreren meget gerne sende det til mig.
Kim Edberg Andersen (DD), 2024-04-05:
Så Moderaternes konklusion på det, der sker i Danmark, er, at der, som ordføreren siger, faktisk ikke er behov for at stramme på noget.
Man ville gerne, hvis det var nødvendigt, men det er det ikke.
Der er ordføreren nok den eneste i lokalet lige nu, der ikke har fanget, hvor voldsomt og frygteligt det, der sker, er.
Jeg har hørt folk snakke om, at vi måske kunne slippe for at bruge bevæbnet beskyttelse omkring jødiske samfund.
Det er så vildt, at man slet ikke forstår, at det burde være nødvendigt.
Vi taler om det, som om det er en præmis, vi skal forholde os til; det er jo det, der er hele problemet!
Moderaterne synes, at det er fint, at vores jødiske venner ikke kan få lov til at gå i fred på gaden.
Tusind tak for det, siger jeg til Moderaterne, for enten gør man noget ved det, eller også gør man som Moderaterne og siger: Der er ikke behov for stramninger.
Mohammad Rona (M), 2024-04-05:
Jamen prøv at høre her: Det er simpelt hen sludder og vrøvl.
Jeg er vokset op på den københavnske Vestegn, og nej, det er ikke lige meget!
Jeg har gået på en skole, hvor jeg blev tvunget til at faste og til ikke at gå med til fester osv., og så skal man ikke stå der og spille fandango, fordi man kommer fra Nordjylland.
Det her er dybt, dybt alvorligt, og den værdipolitiske debat er rigtig vigtig for os, ikke kun for Moderaterne, men også for regeringen.
Så det der er noget sludder.
Rosa Lund (EL), 2024-04-05:
Tak for ordet, og tak for talen.
Ordføreren og jeg deltog for nylig i en konference, som ordføreren selv var vært for.
Jeg synes, det var en god konference.
Jeg blev klogere, og jeg tror også, at ordføreren blev klogere.
Konferencen handlede bl.a. om snubletråde for integrationen, og her diskuterede vi permanent ophold.
På konferencen gav ordføreren udtryk for, at han ligesom Enhedslisten mener, at uddannelse skal tælle med, når man søger om permanent ophold.
Ordføreren gav endda også udtryk for, at det var noget, man arbejdede på i regeringen.
Nu skal jeg bare høre: Hvor langt er man med det arbejde?
Lars Boje Mathiesen (UFG), 2024-04-05:
Det, jeg hører fra talerstolen, er simpelt hen ikke, hvad jeg kan forestille mig at der foregår inde i regeringskontorerne.
Jeg tror simpelt hen, det er en anden virkelighed.
Jeg er ikke derinde.
Ser ordføreren den demografiske udvikling i Danmark som en udfordring?
Og hvis man ser den som en udfordring, hvad skal der så gøres ved det?
Mohammad Rona (M), 2024-04-05:
Danmark er mit land, og jeg ville føle mig fremmed, hvis jeg i morgen tog turen til min fødeby, Kabul.
Det har jeg faktisk tit tænkt over.
Hvordan ville folk egentlig tage mig imod mig, hvis jeg tog tilbage?
Hvad ville de egentlig sige?
For både mit og min families hjem er Danmark, og det har det været siden den dag, hvor vi landede her, og jeg tror på, at mange andre udlændinge har det på samme måde.
Dermed ikke sagt, at jeg ikke godt er klar over, at der er udfordringer.
For det er der.
Der er f.eks. udfordringer med negativ social kontrol, som har været vendt en del gange i dag og med rette.
Når jeg snakker med en organisation, som siger, at de på 1 år måske har 50 til 55 sager, men at de så allerede i år, hvor der kun er gået 3 måneder, har haft 68 sager, og at de forecaster med 300 sager i år, så bliver jeg nervøs.
For så er der jo et eller andet rivravende galt.
Jeg har aldrig nogen sinde forstået, og jeg kommer heller aldrig nogen sinde til at forstå det, at borgere, der kommer til Danmark, dem, der vælger Danmark som deres land, eller dem, der er født i Danmark, ikke anerkender de danske værdier og efterlever de love, der gælder her i landet, og det skal vi gøre noget ved.
Danmark er et åbent og inkluderende samfund,
og de krav og forventninger, vi retter mod hinanden, er et udtryk for tillid, og det er også rimeligt at forvente, at alle, der ønsker at bo i Danmark, lever op til de forventninger.
Det multikulturelle samfunds paradoks er en manglende fælles kultur, men i Danmark er den dansk.
Det betyder, at der er plads til de fleste, men at alle forventes at bidrage til sekulære retsprincipper, demokratisk dannelse og absolut ligestilling og ligeværd mellem kønnene, som vi absolut heller aldrig nogen sinde må gå på kompromis med.
Moderaterne har jo også den klare holdning, at vi gerne vil fastholde en stram udlændingepolitik, hvor vi kan regulere og justere i en balance, hvis der er behov for det, og hvis det ikke spænder ben for almindelige familier, og det står også i regeringsgrundlaget.
Men det er også vigtigt at understrege, at vi, når vi har med udlændingepolitik at gøre, hele tiden er i balance.
Det overblik må vi ikke miste.
Tak for ordet.
Torsten Schack Pedersen (V), 2024-04-05:
Tak for det.
Jeg tror også, at den påståede uenighed kan ligge et meget lille sted, for det er jo grundlæggende sådan, at hr. Peter Skaarup siger, at regeringens politik er god.
Det går bare for langsomt med at få den indført.
Så det handler jo om proces og hastighed, men man er enig i regeringens politik, og det glæder mig.
Hr. Peter Skaarup skal bare have mulighed for at komme med nogle konkrete svar, som det har knebet med at få oppe fra talerstolen.
Hr. Peter Skaarup efterspørger handling, og det kunne jo være rart, hvis Danmarksdemokraterne havde gjort sig nogle konkrete tanker om, hvordan man kan udvise folk hurtigere, så længe man overholder konventionerne, og hvad det er, Danmarksdemokraterne konkret foreslår for at gøre op med en herskermentalitet i visse indvandrergrupperinger.
For vi er alle sammen imod de ting, men jeg synes, det virker, som om Danmarksdemokraterne efterspørger, at regeringen løser problemet, og at det kniber for Danmarksdemokraterne med at komme med håndfaste løsningsforslag.
Peter Skaarup (DD), 2024-04-05:
Tak for spørgsmålet, hr. Torsten Schack Pedersen.
Det giver mig jo anledning til netop at fortælle om nogle konkrete tiltag, som vi har foreslået i et udspil, og som skal tage et opgør med negativ social kontrol.
Vi har lagt det åbent frem; man kan se det på vores hjemmeside.
Vi har også bedt regeringen kigge på, om man vil gennemføre de 11 konkrete forslag, som ligger der.
Regeringen kunne jo starte med at indføre det, og det handler jo om, at man skal tage negativ social kontrol meget mere alvorligt.
Det handler om, at man skal øge straffen, og at man skal sikre, at imamer ikke bare kan vie mindreårige, uanset om det er religiøst eller ikke er religiøst.
Alle de ting, der ligger i det forslag, kunne regeringen jo sådan set bare gennemføre nu, og så kunne regeringen stoppe med at gennemføre noget, der er lempelser.
Jeg nævnte f.eks. grænsekontrollen.
Når man laver mindre grænsekontrol i den her regering, hvor Venstre er med, så forstår jeg det simpelt hen ikke.
Torsten Schack Pedersen (V), 2024-04-05:
Ambitionsniveauet, i forhold til hvad man skal opnå, afspejler sig jo i vedtagelsesteksten.
For det niveau, det foregår på i dag, er uacceptabelt.
Jeg kan jo sige, at fra Venstres side har vi foreslået, at den midlertidige grænsekontrol bliver forlænget, når den står til at udløbe.
For vi er enige i, at det er nødvendigt.
Men jeg mangler stadig væk forslag fra Danmarksdemokraterne til, hvad man konkret vil gøre af ting, som regeringen ikke allerede gør, for at kunne udsende udviste udlændinge inden for konventionerne.
Peter Skaarup (DD), 2024-04-05:
Man har skrevet noget i regeringsgrundlaget, men der er gået halvandet år, og der er ikke sket noget.
Men man kunne jo starte med at afskaffe den her trappestigemodel, der gør, at folk kan optjene ret til ophold, selv om de egentlig burde være blevet udvist.
Det gælder jo bare om at få det gjort, selv om Moderaterne måske synes, det er en dårlig idé.
Venstre siger, at man vil forlænge grænsekontrollen, men den har man jo barberet ned.
Hvis man kører en tur over broen til Sverige, møder man nogle flinke svenske toldere og betjente, der kigger efter, hvad der foregår.
Den anden vej er det slut med det.
Det har Venstre afskaffet.
Jeg tror, man er nødt til at lægge den der fortid væk og kigge fremad, og vi har en regering, der virkelig har brug for at blive presset, og det var måske der, man skulle starte fra alle partiers side, der er i opposition, altså presse regeringen i forhold til de ting, som den ikke leverer og ikke gennemfører, uanset om det er noget, som den selv siger at den vil gennemføre, og som den ikke gennemfører, eller det er noget nyt, som vi gerne vil have den til at gennemføre.
I forhold til debatten om grænsekontrol kender fru Pia Kjærsgaard den jo vældig godt, og Danmark har heldigvis, uanset om der er en Schengenaftale eller ej, en mulighed for at lave grænsekontrol, og regeringen har lige villet forlænge grænsekontrollen, og det er jo fint nok.
Problemet er jo bare, at den grænsekontrol, regeringen gerne vil forlænge, ligger på et lavere niveau, end den har gjort tidligere.
Man har ikke længere en permanent grænsekontrol ved grænsen, og man har ikke grænsekontroller mod Sverige, og det gør altså, at vi burde være fælles om at gå efter den her regering og sørge for, at der kom en anden.
Pia Kjærsgaard (DF), 2024-04-05:
Altså, vi skal bare glemme fortiden og lave en anden fremtid?
Men det er fortiden, der gør, at vi har den her debat.
Det bliver jeg bare nødt til at sige.
Og igen svarer hr. Peter Skaarup fuldstændig udenom.
Hvorfor stemmer man imod i forhold til barnebrude?
Hvordan kan man sige ja til grænsekontrol nu og da, når man godt ved, at det ikke bliver en permanent grænsekontrol, fordi man ønsker Schengensamarbejdet?
Hvordan kan man blive ved med at tale om udvisninger, når man udmærket godt ved, at der er en række konventioner, som forhindrer de udvisninger, og som hr. Peter Skaarup og Danmarksdemokraterne nu er tilhængere af?
Peter Skaarup (DD), 2024-04-05:
Jamen jeg synes egentlig, fru Pia Kjærsgaard næsten selv svarer på det.
Når man kritiserer Danmarksdemokraterne og fru Inger Støjberg, som er partiets formand, fordi hun og vi ikke vil gøre noget ved barnebrude i Danmark, er det jo bare sådan noget, hvor man tænker: Hvilken verden lever man i?
Altså, kan man ikke komme ind i kampen og koncentrere sig om, at det, man gjorde dengang, var godt, og at der skal gøres meget mere?
Og det er på den måde, jeg siger: Lad os nu kigge fremad og gennemføre noget sammen med regeringen eller uden om regeringen.
Nu er der jo måske et andet flertal, der kan bruges i nogle sager, og det er jo positivt.
Pia Kjærsgaard (DF), 2024-04-05:
Jeg må jo bare sige, at jeg sidder og tænker, at det er ryggesløst, slapt og glat, og det er med et stort smil, og at jeg faktisk også synes, det er utroligt, når jeg tænker på, hvor mange forslag Dansk Folkeparti har fremsat sammen med hr. Peter Skaarup, som hr. Peter Skaarup nu stemmer imod.
Det virker underligt på mig, og det er der vel en forståelse for, men jeg bliver bare nødt til at fremhæve nogle ting.
Barnebrude har Dansk Folkeparti fremsat et forslag om at forbyde, og det har Danmarksdemokraterne stemt imod, fordi man fortsat vil lave en individuel vurdering, og hr. Peter Skaarup bliver ved med at tale om grænsekontrol.
Hvordan kan man indføre en fast permanent grænsekontrol, når man samtidig er tilhængere af Schengenaftalerne?
Og i forhold til hr. Lars Boje Mathiesens forslag om at udvise ved voldtægt den første gang siger hr. Peter Skaarup også, at det kunne komme på tale, hvis det kan lade sig gøre, og hr. Peter Skaarup tænker i sin hjerne, at det kan det ikke, fordi man er tilhænger af konventionerne.
Jeg må bare sige, at jeg synes, hr. Peter Skaarup lige så godt kunne have ladet være med at gå på talerstolen i dag.
Sådan har jeg det, for det er egentlig bare lidt spild af tid, og det beklager jeg virkelig, for jeg ville faktisk gerne have, at vi var flere om at forstå, hvordan vi holder Danmark dansk.
Mohammad Rona (M), 2024-04-05:
Jeg gav ikke udtryk for, at man var i gang med det i regeringen.
Jeg sagde bare, at det stod i lovprogrammet for den daværende regering.
Der stod det; jeg har ikke sagt noget om, at regeringen er i gang med det.
Det er fuldstændig rigtigt, at jeg synes, det er vigtigt, at folk vælger en erhvervsuddannelse, frem for at arbejde ufaglært et sted i forhold til at opnå permanent ophold.
Det holder jeg sådan set stadig fast i, og det holder Moderaterne stadig fast i.
Jeg ved også, at den daværende integrationsminister, hr. Mattias Tesfaye, også har været ude at sige, at det også er noget, han ville bakke op om, hvis det var en mulighed.
Rosa Lund (EL), 2024-04-05:
Den nuværende integrationsminister har sådan set også sagt, at han er enig i, at i hvert fald praktikdelen af en uddannelse bør tælle med det, når man søger om permanent ophold.
Det er derfor, vi står lidt undrende tilbage i Enhedslisten, for det må jo så betyde, at hvis ministeren mener det og Moderaterne mener det, så er der jo to partier i regeringen, der mener det.
Så spørgsmålet er måske mere: Hvornår vinder I så den armlægning med Venstre?
Frederik Vad (S), 2024-04-05:
Grunden til, at de skandinaviske lande er de mest menneskevenlige samfund i verden, er jo bl.a., at hver gang vi er stødt på noget forældet i vores egen kultur, har vi bortredigeret det.
Det er derfor, vi har et andet syn på kvinder i dag, end vi havde for 100 år siden.
Det er derfor, vi ikke slår børn i børneopdragelsen.
Der er afvigere alle mulige steder, men vi har haft en evne til, hver gang vi er stødt på et problem, at gå ind i os selv, og så har vi sagt: Hvad kan vi dog lave om for at skabe et bedre samfund i morgen?
Det er også det, ordføreren er inde på at vi skal blive ved med.
Vi skal gå ind i os selv.
Vi har alle de her problemer, og så spørger vi: Hvad kan vi gøre, og hvad skal vi gøre?
Den her rapport og den her debat, vi har været igennem, viser jo bare, at der ikke er nogen respons mange steder fra.
Vi er inde i noget fuldstændig grundlæggende, hvor jeg synes, venstrefløjen har glemt Marx og har glemt meget fra det moderne gennembrud og alt muligt andet, som man har taget med sig.
Kan ordføreren ikke se, at den kultur, vi står over for, ikke redigerer sig selv?
Den går ikke ind i sig selv.
Den peger en finger udad og siger: Fortsæt med at lave dig selv om, fortsat med at ændre de ting, vi ikke bryder os om.
Bare kig i statsministerens instagramkommentarspor.
Rosa Lund (EL), 2024-04-05:
Hr. Frederik Vad kan simpelt hen tage det helt roligt.
Vi har ikke glemt Marx; jeg har i hvert fald ikke.
Det er præcis også derfor, jeg står der, hvor jeg står, og Enhedslisten står der, hvor Enhedslisten står, når det kommer til regeringens forslag om at forbyde koranafbrændinger.
Aldrig nogen sinde skal bøger med gamle skrifter stå over vores frihedsrettigheder – aldrig nogen sinde.
Derfor støttede vi i Enhedslisten ikke regeringens forslag om et forbud mod koranafbrændinger.
Det synes jeg selv er meget marxistisk.
Frederik Vad (S), 2024-04-05:
Den lov kommer til at gøre nul forskel, i forhold til hvad der foregår rundtomkring i gaderne i Danmark.
Jeg vil bare gerne spørge om noget igen, for det der var en afvigelsesmanøvre; det er det figenblad, man har fra Enhedslistens side: Hvornår begynder Enhedslisten at kræve, at de her mennesker, der er kommet hertil, begynder at ændre på deres kultur?
Rosa Lund (EL), 2024-04-05:
Jeg synes, det på mange måder er lidt sjovt at høre en regeringsordfører sige, at regeringens egen lovgivning kommer til at gøre nul forskel.
Jeg er nemlig fuldstændig enig med hr. Frederik Vad i det.
For at svare på hr. Frederik Vads spørgsmål vil jeg sige, at jeg faktisk synes, at det er det, vi gør i Enhedslisten.
Det er lige præcis derfor, vi gerne vil have en danskuddannelse for dem, der kommer hertil, som er indrettet efter, at man skal lære grundloven, og at man skal lære de danske værdier, i stedet for den arbejdsmarkedsindrettede uddannelse, som hr. Frederik Vads parti selv har været med til at lave.
Så lad os nu starte der, hvis vi er enige om, at man skal lære de danske værdier, når man kommer hertil.
Det vil vi gerne være med til i Enhedslisten.
Det er præcis derfor, vi synes, det er så vigtigt, at danskuddannelsen ikke kun er bygget op efter, at du skal have et arbejde, men også er bygget op efter, at du skal kende din rettigheder.
Steffen Larsen (LA), 2024-04-05:
Jeg havde egentlig tænkt mig at spørge: Hvad er Enhedslistens holdning til kønsopdelt svømmeundervisning, hvor f.eks. en far som mig ikke må deltage i svømmeundervisningen for mine to piger i en offentlig svømmehal?
Er det ikke et problem, og har man tænkt sig at gøre noget ved det fra Enhedslistens side?
Jeg kan forstå, at det bl.a. er Enhedslistens tidligere kulturborgmester eller teknikborgmester, eller hvad det nu er, som er en af dem, som opretholder, at der skal være opdeling af svømmeundervisning i visse svømmehaller.
Er fru Rosa Lund enig i, at der skal være opdelt undervisning?
Rosa Lund (EL), 2024-04-05:
Jeg synes, at det skal være en lokal beslutning.
Jeg synes ikke, at Folketinget skal bruge sin tid i den her sal på at lave lovgivning om, hvordan det skal være i svømmehallerne.
Det må være en lokal beslutning, ligesom jeg mener, at det må være en lokal beslutning, hvad for noget mad børnene skal have nede i børnehaven.
Steffen Larsen (LA), 2024-04-05:
Jeg er jo enig i, at det burde være en lokal beslutning.
I Liberal Alliance går vi ind for, at tingene decentraliseres så meget som muligt.
Men det lader så til, at ordføreren har glemt Marx, for en sekulær tanke havde jo været, at der ikke måtte komme religiøse særhensyn i en offentlig institution.
Og derfor må jeg jo konstatere, at hr. Frederik Vads spørgsmål om, om fru Rosa Lund ikke havde glemt Marx, måske var meget passende at stille, for
det lader fru Rosa Lund til at have gjort i dette tilfælde.
Rosa Lund (EL), 2024-04-05:
Hvis man udviser manden i de her situationer, udviser man også kvinden, for sagen er, at hun er her på hans opholdstilladelse.
Så derfor kan man ikke gøre det, som hr. Lars Boje Mathiesen foreslår, uden at give kvinden ret til sin egen opholdstilladelse.
Lars Boje Mathiesen (UFG), 2024-04-05:
Der er jo ingen, der udviser bare for at udvise.
Vi udviser jo for at gøre Danmark mere trygt og sikkert for folk at være i, og vi gør det f.eks. også for de kvinder, som ligger under for social kontrol, således at de ikke skal møde den mand igen, som har udsat dem for social kontrol.
For vi ved, at de kvinder kan blive udsat for gengældelsesangreb og alt muligt andet.
Vi ved det, for det er derfor, de skal have hemmelig adresse osv.
Så derfor kan vi jo sikre, at kvinden i hvert fald ikke skal opleve, at den udenlandske mand er i landet længere.
Så det er for at sikre de kvinders rettigheder.
Derfor undrer det mig, at Enhedslisten ikke vil være med til det.
Hvis man virkelig kerer sig om de her kvinders interesse, handler det om at få de mænd ud, for det er i kvindernes interesse.
Mohammad Rona (M), 2024-04-05:
Det ved jeg ikke.
Jeg forklarer bare, hvad Moderaternes politik er, og hvad vi gerne vil bidrage med i de regeringsforhandlinger, der så kunne være på det her område.
Så der er ikke så meget i det.
Peter Skaarup (DD), 2024-04-05:
Tak til hr. Mohammad Rona for en god tale.
Jeg synes bare, jeg manglede svar på noget af det, vi har spurgt de andre regeringspartier om, nemlig det her med konventionerne.
Der står jo i regeringsgrundlaget, at man gerne vil udpege en ambassadør, der skal medvirke til at få kigget på de konventioner, som vi er tilsluttet.
Hvad sker der med det, hr. Mohammad Rona?
Er det Moderaterne, der blokerer for det?
Nu kan man læse i aviserne, at der er ministre, der har jobansøgninger ude rundt omkring i Europa.
Er det derfor, man ikke får gjort det her, eller hvad er grunden?
Mohammad Rona (M), 2024-04-05:
Jeg tror, det er det, man kalder et godt processpørgsmål.
Det kan jeg faktisk med al respekt ikke svare helt konkret på, hr. Peter Skaarup.
Det er vi sådan set hundrede procent med på.
Men hvordan og hvorledes processen foregår internt i regeringen osv. kan jeg ikke sige noget om, selv om det er min formand, der sidder for bordenden.
Peter Skaarup (DD), 2024-04-05:
Når der ikke sker noget, begynder man jo at lede efter forklaringer, og hvis det er sådan, at nogle danske ministre har en interesse i at få en international toppost, kunne man da godt forestille sig, at det ville være en dårlig idé at slå i bordet over for de andre lande og sige: Vi har i øvrigt lige et problem med kriminelle udlændinge, og det skal vi have ordnet, og vi skal have justeret konventionerne.
Det er måske ikke lige så smart at sige – eller hvad tænker hr. Mohammad Rona om det?
Hvad kan ellers være årsagen til, at der ikke er sket noget?
Mohammad Rona (M), 2024-04-05:
Der må jeg melde pas.
Det aner jeg simpelt hen ikke, for at være helt ærlig.
Men jeg vil gerne prøve at spørge min formand, og så kan jeg jo lige skrive en sms efterfølgende.
Lars Boje Mathiesen (UFG), 2024-04-05:
Jeg kunne godt tænke mig at høre Enhedslisten om noget, for jeg er enig.
Så laver vi en konsekvent udvisning, hvis der er udlændinge, der på den måde bliver dømt for social kontrol, altså så de bliver udvist, mens kvinderne kan blive.
Vil man være med til det?
Rosa Lund (EL), 2024-04-05:
Nu er negativ social kontrol heldigvis blevet kriminaliseret i kriminaliseringen af psykisk vold.
Der fik Enhedslisten skrevet ind i lovbemærkningerne, at det også skulle gælde negativ social kontrol, altså når psykisk vold foregår mod flere mennesker.
Jeg ved ikke, hvor den lovgivning ligger henne på udvisningstrappen, men vi synes ikke, man skal udvise bare for at udvise.
Men heldigvis er det blevet kriminelt.
Vi vil hellere gå den anden vej og sikre kvinderne flere rettigheder.
Zenia Stampe (RV), 2024-04-05:
Det er et superupolemisk spørgsmål.
Kunne ministeren lige ridse op, hvad det er, der ligger i støbeskeen, og så tilkendegive, om der vil blive indkaldt til brede forhandlinger?
For mit parti bliver jo sjældent indkaldt, når det handler om udlændingeregler.
Det er jo ikke vores valg, hvad vi bliver inviteret til eller ej.
Men hvis jeg bare lige kunne få gentaget, hvad det er for nogle forhandlinger.
Kaare Dybvad Bek (S), 2024-04-05:
Derudover kommer der et forløb omkring en handlingsplan mod racisme, og der kommer et forløb omkring negativ social kontrol.
Men jeg vil også sige, at sidste gang jeg inviterede en radikal ordfører til forhandling, gik han ud i Ekstra Bladet bagefter og sagde, at han aldrig var blevet inviteret til en forhandling, og at det var løgn, hvad ministeren sagde.
Så det er ikke sådan, at jeg bliver meget opildnet til at gøre det igen.
Men jeg skal nok huske at invitere fru Zenia Stampe, når det bliver relevant.